open-index/open-wikipedia-markdown huggingface dataset:
Selma Patajoki

**Selma Pauliina Patajoki** (7. kesäkuuta 1888 Jämsä – 25. huhtikuuta 1960 Helsinki) oli opettaja ja rehtori, joka on saanut Suomessa Henrik Halmeen ohella  ylirehtorin arvonimen, vuonna 1958.

## Henkilöhistoria
Selma Patajoen isä oli maanviljelijä O. V. Patajoki. Hän tuli ylioppilaaksi Porvoossa ja valmistui filosofian kandidaatiksi 1911, filosofian maisterin arvon hän sai 1914. Patajoki toimi Oulunkylän yhteiskoulun suomen kielen lehtorina ja koulun rehtorina 1941–1958.

## Julkaisuja
* *Mäenkylän maitomies: romaani*, 1920, Eduard Vilde, suom. Selma Patajoki
* *Maisa Jons*, 1920, Jonas Lie, suom. Selma Patajoki
* *Havaintoja Jämsän murteen olo- ja tulosijojen käytöstä*, 1943

## Lähteet
Robert Skov

**Robert Skov** (s. 20. toukokuuta 1996 Marbella, Espanja) on tanskalainen jalkapalloilija, pelipaikaltaan oikea laitahyökkääjä. Hän edustaa Saksan Bundesliigassa pelaavaa Hoffenheimia.

Skov nousi Silkeborg IF:n junioreista edustusjoukkueeseen toukokuussa 2013 ja pelasi siellä vuoden 2017 loppuun. Tammikuusta 2018 kesään 2019 hän edusti FC Kööpenhaminaa. Hän pelasi kotimaansa sarjan ja cupin lisäksi Eurooppa-liigassa kahdeksan ottelua ja teki niissä yhden maalin. Heinäkuussa 2019 hän siirtyi saksalaisseura Hoffenheimiin. Hän pelasi kaudella 2019–2020 Bundesliigassa 31 ottelua, joista 29 ottelua avauskokoonpanossa, ja teki niissä neljä maalia. Mestarien liigan karsinnassa hän pelasi yhden ottelun walesilaista The New Saintsia vastaan ja teki siinä maalin. Kaudella 2020–2021 hän pelasi 23 bundesliigaottelua ja teki niissä yhden maalin. Eurooppa-liigassa hän pelasi kuusi ottelua ja teki maalin kotiottelussa Gentiä vastaan.

Skov pelasi Tanskan nuorisomaajoukkueissa ja edusti maataan vuonna 2016 Rio de Janeiron olympialaisissa, joissa hän teki voittomaalin alkulohko-ottelussa Etelä-Afrikkaa vastaan. Alle 21-vuotiaiden EM-kilpailuissa 2019 hän pelasi kolme ottelua ja teki maalin alkulohko-ottelussa Saksaa vastaan.

Skov pelasi Tanskan A-maajoukkueessa ensimmäisen kerran kesäkuussa 2019 EM-karsintaottelussa Georgiaa vastaan. Toisessa maaottelussaan EM-karsinnassa Gibraltaria vastaan hän teki maalin ja neljännessä maaottelussaan samaa maata vastaan kaksi maalia. Lokakuussa 2020 hän teki maalin Kansojen liigan ottelussa Islantia vastaan ja maaliskuussa 2021 MM-karsintaottelussa Moldovaa vastaan. Hän on pelannut kesäkuun 25. päivään 2021 mennessä kymmenen maaottelua ja tehnyt niissä viisi maalia.

## Lähteet
Troy Murray

**Troy Norman Murray** (31. heinäkuuta 1962 Calgary, Alberta – 7. maaliskuuta 2026) oli kanadalainen jääkiekkoilija, joka pelasi keskushyökkääjänä. Hän pelasi urallaan yhteensä 915 NHL:n runkosarja-ottelua ja 113 pudotuspeliottelua.

Murray oli Chicago Blackhawksin kolmannen kierroksen 57. varaus . Hän edusti NHL-urallaan Chicago Blackhawksia, Winnipeg Jetsiä, Ottawa Senatorsia, Pittsburgh Penguinsia ja Colorado Avalanchea. NHL-urallaan hän teki 915 ottelussa tehopisteet 230+354=584 ja keräsi 875 rangaistusminuuttia. Murray voitti NHL:n mestaruuden eli Stanley Cupin kaudella 1995–1996 Colorado Avalanchen joukkueessa. Hän voitti myös Frank J. Selke Trophyn eli NHL:n parhaan puolustavan hyökkääjän palkinnon kaudella 1985–1986 pelatessaan Chicago Blackhawksin kapteenina. Murray toimi urallaan myös Winnipeg Jetsin kapteenina kausina 1991–1992 ja 1992–1993 sekä Ottawa Senatorsin varakapteenina kaudella 1994–1995.

Murray edusti Kanadaa maailmanmestaruuskilpailuissa 1987, joissa hän pelasi kymmenen ottelua tehopistein 2+2=4 keräten 14 rangaistusminuuttia. Murray kuului Kanadan joukkueeseen myös nuorten MM-kilpailuissa 1982, joissa Kanada voitti kultaa.

## Lähteet
Borghild Røyseland

**Borghild Røyseland** (23. elokuuta 1926 Kvinesdal – 13. heinäkuuta 2020) oli norjalainen poliitikko. Hän edusti Kristillistä kansanpuoluetta.

Røyseland vietti suurimman osan elämästään Sandnesissä, jonka kaupunginvaltuustoon tuli valituksi vuonna 1972. Vuosina 1985–1993 hän istui kahden kauden ajan suurkäräjäedustajana oltuaan sitä ennen varaedustajana vuosina 1973–1981. Røyseland oli myös merkittävä vaikuttaja puolueensa naisjärjestössä. Hänen miehensä Ole kuoli pian Røyselandin päätettyä toimintansa kansallisen tason politiikassa. Røyseland itse kuoli 93-vuotiaana lyhyesti sairastettuaan.

## Lähteet
Hanoin katurata

**Hanoin katurata** on katurata Vietnamin pääkaupungissa Hanoissa. 

Rata on suunniteltu Formula 1 -luokan osakilpailuja varten. Radalla oli tarkoitus ajaa ensimmäinen osakilpailu kaudella 2020 mutta koronaviruspandemian vuoksi osakilpailu jouduttiin peruuttamaan. Kauden 2021 kilpailun perumiseen koronaviruspandemian lisäksi vaikuttivat myös paikallisen poliittisen vaikuttajan ja kisajärjestäjän korruptioepäilyt ja Vietnamin valtion kiinnostuksen kohteiden keskittyminen omiin kansallisiin hätätilanteisiinsa.

## Lähteet
The Umbrella Academy (televisiosarja)

**The Umbrella Academy** on yhdysvaltalainen vuonna 2019 alkanut supersankarisarja, joka perustuu Dark Horse Comicsin julkaisemaan samannimiseen sarjakuvasarjaan. Sarja seuraa sisarussupersankarien perhettä, joka yhdistyy uudelleen ratkaisemaan isänsä kuolemaa ja lähestyvää maailmanloppua.

Ensimmäinen kausi julkaistiin Netflixissä 15. helmikuuta 2019. Toinen kausi julkaistiin 31. heinäkuuta 2020. Kolmas kausi julkaistiin 22. kesäkuuta 2022.

## Rooleissa
### Päähahmot

### Sivuhahmot

## Vastaanotto
Netflix ilmoitti huhtikuussa 2019, että televisiosarja oli ylittänyt 45 miljoonaa katsojaa julkaisun ensimmäisen kuukauden aikana. Se oli myös Netflixin kolmanneksi katsotuin televisiosarja vuonna 2019.

Rotten Tomatoes -sivustolla sarjan ensimmäisen tuotantokauden arvosteluista 66 prosenttia oli positiivisia, perustuen 88 arvosteluun ja toisen tuotantokauden arvosteluista 90 prosenttia oli positiivisia.
Metacritic -sivustolla ensimmäisen tuotantokauden pistemäärä oli 61/100 perustuen 22 kriittiseen arvosteluun.

## Lähteet

## Kirjallisuutta
*

## Aiheesta muualla
* Virallinen sivusto
Jenny Lindqvist

**Jenny Elisabeth Lindqvist** (s. 21. heinäkuuta 1978 Tukholma, Ruotsi) on ruotsalainen maajoukkuetasolla 1990-, 2000- ja 2010-luvuilla pelannut jääkiekkoilija, jonka pelipaikka oli hyökkääjä. Hän pelasi Ruotsin naisten jääkiekkomaajoukkueessa olympialaisten naisten jääkiekkoturnauksessa 2006 Torinossa, jolloin Ruotsi saavutti hopeaa. MM-kilpailuissa hän edusti maajoukkuettaan Suomessa 1999, Kanadassa 2000, Yhdysvalloissa 2001 sekä Kanadassa 2004. Lindqvist pelasi yhteensä 126 maaottelua ja teki niissä seitsemän maalia. Hän myös voitti Ruotsin naisten jääkiekon mestaruuden vuosina 1997 FOC Farstan joukkueessa, 1999, 2000, 2001, 2002, 2003, 2005 ja 2006 MB Hockeyn riveissä sekä 2008 Segeltorps IF:n joukkueessa.

## Lähteet
Arvo Emil Greis

**Arvo Emil Greis** (18. tammikuuta 1891 Hausjärvi – 12. maaliskuuta 1965 Helsinki) oli Aravan tarkastaja, joka on saanut Väinö Valorinnan ohella Suomessa ylitarkastajan arvonimen. Sen hän sai 15. kesäkuuta 1961.

Greis kävi koulunsa Kouvolassa ja tuli ylioppilaaksi 1913 ja harjoitti sekä lehti- että virkamiehen työtä opiskeluaikoinaan. Rakennus- ja kiinteistötoiminnasta jo 1920-luvulla kiinnostunut Greis toimi liike-elämän palveluksessa 1927–1940, kunnes tuli vuonna 1941 kansanhuoltoministeriön rakennusainetoimiston sihteeriksi ja myöhemmin yleissihteeriksi. Aravaan hän siirtyi, kun viraston toiminta kulkulaitosten ja yleisten töiden ministeriön rakennusasianosastona lopetettiin vuoden 1949 lopussa. Vuonna 1959 Aravasta eläkkeelle jääneellä Greisillä oli myös useita alansa luottamus- ja asiantuntijatehtäviä. Suomen sisällissodassa Greis osallistui muun muassa Helsingin valtaukseen, talvi- ja jatkosodan aikana hän toimi väestönsuojelun tehtävissä.

## Lähteet
Tähtisumu täyttyy

**Tähtisumu täyttyy** () on David Brinin tieteisromaani vuodelta 1983. Sen julkaisi Bantam UK ja se on *The Uplift Saga* -kirjasarjan toinen osa. Teos sai ilmestymisvuonnaan Nebula-palkinnon ja seuraavana vuonna Hugo- ja Locus-palkinnot. Suomeksi se ilmestyi vuonna 1987 Kirjayhtymän kustantamana.

## Juoni
Kirjan tapahtumat sijoittuvat satojen vuosien päähän tulevaisuuteen. Ihmiskunta on kohottanut eli muokannut geenimuuntelulla älyllisiksi simpansseja ja delfiinejä, jotka asuttavat nyt Maapalloa ja eri avaruussiirtokuntia lähes tasavertaisina ihmisen kanssa. Lisäksi on saatu yhteys lukuisiin galaksia asuttaviin vieraisiin sivilisaatioihin. Näistä sivilisaatioista yksikään ei ole kehittynyt luonnollisesti, vaan kauan sitten kadonneiden Esi-isien jälkeen kaikki älyllinen elämä on ollut jonkun toisen kohottamaa.

Kirja kertoo tutkimusalus *Streakeristä*, joka on ensimmäinen melkein pelkkien kohotettujen delfiinien miehittämä tähtienvälinen avaruusalus. Se on löytänyt avaruudesta hylkylaivaston, jolla mahdollisesti on jotain tekemistä Esi-isien kanssa. Linnunradan kansat, joista monet suhtautuvat Esi-isiin uskonnollisesti, ovat lähettäneet sota-aluksensa ajamaan takaa *Streakeriä*, joka pakenee veden peittämälle Kithrupin planeetalle. Siellä miehistö yrittää laatia suunnitelman livahtaakseen vihollistensa kynsistä ja päästäkseen tärkeine tietoineen Maahan. Kithrupissa paljastuu kuitenkin monia yllättäviä asioita sekä planeetasta itsestään että *Streakerin* eri miehistönjäsenistä.

## Lähteet

### Viitteet
Mohammad Attai

**Mohammad Y. Attai** pelasi Afganistanin maahockeymaajoukkueessa Lontoon kesäolympialaisten 1948 maahockeyturnauksessa. Attai pelasi turnauksessa kolme ottelua, joissa hän ei tehnyt yhtään maalia.

## Lähteet
Ahmad Tajik

**Ahmad Tajik** pelasi Afganistanin maahockeymaajoukkueessa Lontoon kesäolympialaisten 1948 maahockeyturnauksessa. Tajik pelasi turnauksessa yhden ottelun Sveitsiä vastaan, jossa hän ei tehnyt yhtään maalia.

## Lähteet
Taylorin piirikunta (Florida)

**Taylorin piirikunta** () on Yhdysvaltojen Floridan osavaltiossa sijaitseva piirikunta. Sen väkiluku oli 21&nbsp;569 vuonna 2019. Piirikunnan hallintokeskus on Perryn kaupunki. Piirikunta perustettiin 23. joulukuuta 1856.

## Lähteet

## Aiheesta muualla
Kiuruveden kaupunginkirjasto

**Kiuruveden kaupunginkirjasto** on Kiuruveden kaupungissa toimiva yleinen kirjasto. Sen päätoimipiste sijaitsee vuonna 2009 valmistuneessa Kiuruveden kulttuuritalossa. 

Pääkirjaston ohella kaupunginkirjasto palvelee kirjastoauton ja verkkokirjaston välityksellä. Kiuruveden kaupunginkirjasto kuuluu Ylä-Savon kirjastoverkko Rutakkoon, jonka kokoelmia jäsenkuntien asukkaat voivat hyödyntää, niin fyysisiä teoksia kuin sähköisiä aineistojakin (esimerkiksi e-kirjoja, e-äänikirjoja, suoratoistoelokuvia ja ePress-palvelun sanomalehtiä).

Kirjaston naapurustossa sijaitsee esimerkiksi Kiuruveden lukio.

## Lähteet
Eshnunna

**Eshnunna** (nykyinen *Tell Ashmar*) on Irakissa sijaitseva muinainen jo hylätty rauniokaupunki. 
Sen historia ajoittuu vanhan ajan Sumerin ja Babylonian kaudelle noin 3000–1700 eaa. Kaupunki sijaitsee Mesopotamian ydinalueesta hieman syrjässä Dijala-joen varrella Diyalan maakunnassa. Silti se oli alussa täysin sumerilainen.  Eshnunna itsenäistyi Uus-Sumerista vuonna 2026. Sen jälkeen mm ehkä Der ryösti sen. Eshnunnan valtio syntyi uudestaan 1870-luvulla eaa. Se oli Hammurabin Babylonian eräs kilpailija. Eshnunna teki Larsan kaupungin kanssa kapinan Hammurabia vastaan. Hammurabin sotajoukko kukisti kapinan. Babylonialaiset teloittivat Eshnunnan kuninkaan ja hävittivät kaupungin 1736 eaa.

## Lähteet

## Aiheesta muualla
Veikko Tuominen (juoksija)

**Veikko Päiviö Tuominen** (14. marraskuuta 1915 Iitti – 13. heinäkuuta 1941 Ylämaa) oli suomalainen kestävyysjuoksija. Hän edusti urallaan aluksi Lahden Ahkeraa ja Lahden Urheilijoita sekä muutettuaan Helsinkiin vuodesta 1939 lähtien Helsingin Kisa-Veikkoja (HKV) ja saavutti HKV:n riveissä henkilökohtaisten SM-mitalien lisäksi viestimitaleja. 

Tuominen kilpaili 1930-luvulla yleisurheilun SM-kisoissa, joissa hän ensimmäisen kerran nousi kahdeksan parhaan joukkoon vuoden 1935 SM-kisoissa 5 000 metrillä sijoituksen ollessa kahdeksas. Seuraavana vuonna hän sai maastojuoksun pitkän matkan SM-pronssin. Näihin aikoihin Tuominen aloitti vakavamman harjoittelun ja seuraavan vuoden SM-maastoissa hän oli Lahden Urheilijoiden pronssia saavuttaneessa pitkän matkan joukkueessa. Radalla hän oli SM-kisoissa 5 000 metrllä viides. Vuoden 1938 parhaaksi sijoitukseksi tuli SM-kisojen estejuoksun neljäs sija Lahden Ahkeran väreissä.

Kesällä 1939 Helsingin muutettuaan ja siirryttyään HKV:n riveihin tuli jo menestystä laajemmin. SM-maastoissa pitkällä matkalla eli 9 km:llä hän oli henkilökohtaisesti viides ja oli mukana joukkuemestaruuden voittaneessa HKV:n joukkueessa, jossa muina jäseninä olivat Matti Laihoranta ja Emil Kukkonen. Saman vuoden ratajuoksun SM-viesteissä 4 x 1 500 metrillä hän oli myös mestaruuden voittaneessa HKV:n joukkueessa. Tässä vaiheessa Tuominen oli vahva ehdokas tuleviin, pitämättä jääneisiin Helsingin vuoden 1940 olympialaisiin.

Talvisodan jälkeen keväällä 1940 hän oli mukana SM-maastoissa hopeaa voittaneessa HKV:n joukkueessa. Kesällä 1940 Kalevan kisoissa Tampereen Pyynikillä Tuominen saavutti 5 000 metrillä mestaruuden kukistamalla loppukirissä seuratoverinsa Taisto Mäen. Seuraavalla kaudella keväällä 1941 hän oli SM-pronssia maastojuoksussa voittaneessa HKV:n joukkueessa. 

Veikko Tuominen edusti Suomea neljässä A-maaottelussa 1938-1940 sekä B-joukkueessa Ruotsia vastaan 1939. Vuonna 1939 hän juoksi 10 000 metrillä 30.07,6, joka oli maailmantilaston toiseksi paras Taisto Mäen jäljessä. Kaudella 1940 Tuominen teki 3000 ja 5000 metrin parhaat aikansa 8,.15,2 ja 14.22,4 ollen kummallakin matkalla vuoden maailmantilastossa kolmas. 

Ennen poliisiuraansa hän työskenteli Hannes Kolehmaisen urheiluliikkeessä Helsingissä.

Heinäkuussa 1941 alkaneessa Jatkosodassa Tuominen kaatui alun hyökkäysvaiheessa Ylämaan Kirvesjärvellä 13. heinäkuuta. Hän oli kaatuessaan kersanttina Jalkaväkirykmentti 45:ssä. 

## Lähteet
* Arponen, Antti O. & Kasila, Markku & Peltola, Vesa-Matti: *He antoivat kaikkensa. Viime sodissa menehtyneet suomalaiset mestariurheilijat*. Kustannusosakeyhtiö Auditorium. 2014. .
* 

## Viitteet
Rymättylän Säilyke

**Rymättylän Säilyke Oy**, nimi vuoteen 1957 *Rymättylän Laiva Oy*, oli suomalainen vuosina 1946–1981 toiminut elintarvikealan yritys, joka harjoitti valtamerikalastusta omilla aluksilla. Yhtiöllä oli kala- ja vihannessäilyketehdas Rymättylän Röödilässä (Röölä).

Yhtiön perustajat rymättyläläiset veljekset kauppaneuvos Toivo Saarni (1916–1979) ja Tauno Saarni perustivat vuonna 1941 Rymättylän Kalasuolaamon. Yhtiön ensimmäinen sillinpyyntialus lähti Islannin vesille vuonna 1949 ja sillinpyyntimatkat jatkuivat vuoteen 1976 saakka, jolloin kansainväliset sopimukset estivät sillinpyynnin jatkamisen. Vuodesta 1965 alkaen Rymättylän Säilyke Oy oli ainoa suomalainen sillinpyyntiyhtiö. Rymättylän kalastuslaivasto toi Suomeen toiminta-aikanaan kaikkiaan 14 miljoonaa kiloa kalaa, paras vuosi oli 1968, jolloin saatiin 1,23 miljoonaa kiloa. Kun Islannin vesien sillikannat heikkenivät 1960-luvulla, silliä pyydettiin Norjan ja Pohjanmeren vesillä. Saarnit myivät viimeiset alukset pois vuonna 1984 sekä Rymättylän säilyketehtaan vuonna 1988 Boyfood Oy:lle. Orkla osti 2012 Boyfood Oy:n ja siirsi säilykevalmistuksen vuonna 2014 pois Rymättylästä.

Rymättylän Säilyke Oy:n sillinpyyntialukset:
* S/S Reijo, 315,5 brt puualus, rakennettu 1947 Paimiossa, käytössä 1949
* S/S Tuula, 490,23 brt teräsalus, rakennettu 1877 South Shieldissä, käytössä 1950
* M/S Merita, 602,92 brt teräsalus, rakennettu 1895 Danzigissa, käytössä 1950
* M/S Saukko, 323,46 brt teräsalus, rakennettu 1924 Wesemündessä, käytössä 1951–1954, upposi 29. marraskuuta 1954 Itämerellä lähellä Bengtskäriä kun se oli kuljettamassa rikkikiisulastia Pohjankurusta Saksaan, onnettomuudessa hukkui yksi miehistön jäsen 
* M/S Saukko, 399,36 brt teräsalus, rakennettu 1930 Wesemündessä, käytössä 1956–1976
* M/S Merilokki, entinen kuunari Koivisto, 376,30 brt puualus, rakennettu 1946 Raumalla, käytössä 1962–1963
* S/S Saukko II, 545,80 brt teräsalus, rakennettu 1950 Bremenhafenissa, käytössä 1964–1976
* M/S Saukko III, 276,35 brt teräsalus, rakennettu 1969 Flekkefjordissa, käytössä 1969–1976
* M/S Saukko IV, 1&nbsp;299,50 brt teräsalus, rakennettu 1947 Bathissa. käytössä 1970 

Saarnit omistivat myös vuonna 1945 perustetun Rymättylä Oy:n jolla oli saha, höyläämö, laatikkotehdas ja mylly Rymättylän Röölän kylässä. Vuonna 1952 Rymättylä Oy osti Naantalin sahan ja tämän jälkeen Röölän saha lopetettiin. Naantalin saha toimi vuoteen 1985 saakka; saha lopetettiin kun Naantalin satama laajeni sahan alueelle. Rymättylä Oy keskittyi sitten sahatavaran vientikauppaan ja vuodesta 1990 alkaen se omisti vain kiinteistöjen kaukolämpölaitoksen. Naantalin kaupungin omistama Naantali Cargoport Oy osti yhtiön vuonna 1986 ja se on ollut selvitystilassa vuodesta 2011 alkaen. Muita Saarnien omistamia yhtiöitä olivat Naantalin Puu Oy, Hakkenpään Saha Oy, Naantalin Stevedoring Oy,  Saukkoravintolat Oy, Konesaarni Oy ja Oy Shipping Lines Ltd Ab. Vuonna 1968 he ostivat Karinaisten Kyrön kylässä toimineen Leppämäen Veljesten Saha Oy:n, jonka toimintaa jatkettiin Kyrön Saha Oy:n nimellä. Sahalaitos myytiin 1985 Metsäliiton Teollisuus Oy:lle. Saha toimii nykyisin Metsä Fibre Oy:n Kyrön sahan nimellä.

## Lähteet
Varkauden kaupunginkirjasto

**Varkauden kaupunginkirjasto** on Varkauden kaupungissa toimiva kunnallinen kirjasto. Sen päätoimipiste löytyy keskustaan kuuluvasta Taulumäen kaupunginosasta (Osmajoentie 1) ja Kangaslammin lähikirjasto Kangaslammin kirkonkylältä (Kangaslammintie 5). 

Kirjastotoiminta Varkaudessa alkoi vuonna 1877. Nykyinen pääkirjasto valmistui vuonna 1985, ja on arkkitehtitoimisto Hyvämäki-Karhunen-Parkkisen suunnittelema.

Varkauden kaupunginkirjasto kuuluu Mikkelin seutukirjaston johtamaan Etelä-Savon Lumme-kirjastojen kirjastokimppaan, jonka fyysisiä ja verkkoaineistoja jäsenkuntien asukkaat voivat hyödyntää. Keväällä 2019 uutisoitiin, että Varkauden kaupunginkirjaston yhteyteen perustettiin lainaamo (Warkaus365 Lainaamo), josta voi lainata myös liikunta- ja harrastusvälineitä.

## Lähteet
Bernhard Elis Malmström

**Bernhard Elis Malmström** (1816–1865) oli ruotsalainen runoilija ja kirjallisuushistorioitsija. Hän oli vuodesta 1859 Upsalan yliopistossa estetiikan, kirjallisuus- ja taidehistorian professori.

Malmström julkaisi vuonna 1838 ilman tekijänimeä eeppisen runoelman *Ariadne*. Hän sai 1840 Ruotsin akatemian Suuren palkinnon runosarjastaan *Angelika*. Erikoisesti tunnettu on hänen romanttinen runonsa *Hvi suckar det så tungt uti skogen?* Vaikka Malmström on täysiverinen romantikko, hän vastusti kuitenkin fosforismia. Malmström kutsuttiin 1849 Ruotsin akatemiaan Frans Mikael Franzénin seuraajaksi. Hänen luentojaan julkaistiin hänen kuolemansa jälkeen nimellä *Grunddragen af svenska vitterhetens historia* (1866–1868). Malmströmin *Samlade skrifter* ilmestyi 1866–1869.

## Suomennettuja runoja
* Angelika, 1–4 ("Angelica"), suom. J. R. D., teoksessa *Kaikuja Hämeestä, Hämäläis-osakunta, Helsinki: 1874*
* Miksi metsä raskahasti huokaa? teoksessa: Paavo Cajander, *Runoelmia*, Kirja 1914

## Lähteet

## Aiheesta muualla

 (runoja)
SK Hynix

**SK Hynix** (aiemmin **Hynix Semiconductor** ja **Hyundai Electronics Industries**) on eteläkorealainen puolijohdevalmistaja.
Yhtiö on perustettu vuonna 1983 nimellä Hyundai Electronics Industries Hyundai-ryhmään kuuluvana. 

Yhtiö on yhdistynyt LG Semiconductorin kanssa vuonna 1999. 
Yhtiö muutti nimensä Hynix Semiconductoriksi vuonna 2001.
SK Group hankki Hynix Semiconductorin (SK Telecomin alaisuudessa) vuonna 2011 ja muutti nimensä SK Hynixiksi vuonna 2012.

Yhtiöllä on  työntekijää myynnin ollessa 23,2 miljardia dollaria. Yhtiön päämaja sijaitsee Icheonissa.

Yhtiön tuotteita ovat DRAM-, SRAM- ja Flash-muistipiirit.

Lokakuussa 2020 SK Hynix ja Intel ilmoittivat yhdessä, että Intel myy NAND-muistien liiketoimintansa SK Hynixille 9 miljardin dollarin hinnalla. Kauppa sisältää kaiken immateriaalioikeuden, teollisuustilat ja henkilöstön. Kauppa ei kuitenkaan sisällä kaikkea Intelin haihtumattoman muistin liiketoimintaa kuten Optane-muistiteknologiaa.

Helmikuussa 2021 yhtiö ilmoitti saaneensa valmiiksi ensimmäisen tuotantolinjansa DRAM-piirien valmistukseen EUV-litografialla (*extreme ultraviolet*) litografialla. Huhtikuussa 2021 yhtiö kertoi rakentavansa 106 miljardin dollarin arvoisen tuotantolaitosten klusterin, joka valmistaa DRAM-piirejä EUV-litografiaan perustuvalla tekniikalla.

## Lähteet

## Aiheesta muualla
* Virallinen sivusto
Vieremän kirjasto

**Vieremän kunnankirjasto** on Pohjois-Savon Vieremällä toimiva kunnallinen kirjasto. Se palvelee asiakkaitaan erityisesti kirjastorakennuksen toimintojen, kirjastoauton ja Rutakko-kirjastoverkon verkkokirjaston välityksellä. 

Vieremän kirjasto on perustettu vuonna 1924. Nykyinen kirjastorakennus on arkkitehti Pekka Harjun suunnittelema ja vuodelta 2002.   Kirjaston sisäseinällä on kuvataiteilija Jaakko Rönkön seinämaalaus *Virtaaminen* (2011). Tiloissa on järjestetty myös näyttelytoimintaa.

## Lähteet
Juulia Eskman

**Juulia Eskman** (s. 25. heinäkuuta 1997) on suomalainen pesäpalloilija. Eskman edustaa Superpesiksessä pelaavaa kasvattajaseuraansa Joensuun Mailaa. Hän on edustanut Superpesiksessä myös Viinijärven Urheilijoita ja Kajaanin Pallokerhoa. Hän pelaa ulkokentällä kolmosvahtina. 
Eskman on pelannut urallaan 17. heinäkuuta 2020 mennessä 38 Superpesiksen runkosarjaottelua. Näissä hän on lyönyt yhden kunnarin, tuonut 15 juoksua ja kerännyt 79 kärkilyöntiä.

## Lähteet
Essington

**Essington** voi tarkoittaa ainakin seuraavia:

* William Essington (n. 1753&ndash;1816), brittiläinen vara-amiraali
* Essington Lewis (1881&ndash;1961), australialainen teollisuusmies
* Port Essington, australialainen vuosina 1838&ndash;1849 olemassa ollut siirtokunta
* Port Essington, autioitunut paikkakunta Brittiläisessä Kolumbiassa Kanadassa
* Essington, kylä Staffordshiressä Englannissa
* HMS ''Essington'', brittiläinen Captain-luokan fregatti
* *[[Essington (elokuva)|Essington]]*, Julian Pringlen ohjaama TV-elokuva vuodelta 1974
Euraasiansiilit

**Euraasiansiilit** (*Erinaceus*) on siilien heimoon kuuluva nisäkässuku. Suvussa on neljä lajia. Kolme lajeista elää Euroopassa ja Aasian länsiosissa. Siilin levinneisyysalue ulottuu Länsi-Euroopasta, Pohjoismaihin, Baltian maihin ja Venäjälle. Lajia *[[Erinaceus roumanicus]]* tavataan puolestaan Itä-Euroopassa ja idänsiiliä Anatoliassa ja Levantissa. Amurinsiili elää Itä-Aasiassa Kiinassa, Venäjällä Amurjoen altaassa ja Korean niemimaalla.

## Lähteet

## Aiheesta muualla
*Laji.fi: Euraasiansiilit (''Erinaceus'')
*ITIS: Erinaceus 
*University of Michigan, Animal Diversity Web (ADW): Erinaceus, woodland hedgehogs
Lambahanna järv

**Lambahanna järv** (myös *Lambasaba järv, Truuta järv*) on Valgamaalla Otepään kunnan Koigun ja Truutan kylissä sijaitseva järvi.

Se kuuluu Koorasten kylän järvialueeseen (), johon kuuluu yhteensä 15 järveä.

## Maantietoa
Järvi on 520 metriä pitkä, 115 metriä leveä, ja sen pinta-ala on 4,4 hehtaaria. Siinä ei ole saaria. Sen keskisyvyys on 3,6 metriä ja syvimmässä kohdassa, joka sijaitsee järven luoteispäässä, on 10,2 metriä vettä. Matalinta on järven eteläpäässä. Järven lähiympäristö on voimakkaasti soistunutta, mutta ylempänä jokilaakson rinteillä on maasto metsämaata tai niittyä. Noin 140 metrin korkeudella mpy. alkaa peltomaiden alueet. Pohjoispuolella aukeavat Truutan kylän ja etelässä Koigun kylän alueet. Järven rannoilla ei ole asutusta.

## Luontoarvoja ja luokittelua
Järvi on Vesipolitiikan puitedirektiivin (VPD) () luokituksen (VRD 3) mukaan veden kovuuden osalta keskikova järvi, jonka vesimassa lämpötilakerrostuu ().

Järvi luokitellaan limnologisesti samanaikaisesti sekä kovavetiseksi järveksi että eutrofiseksi järveksi (, KE). Silloin järven veden kalkkipitoisuus on keskikorkea tai korkea ja sen ravinnepitoisuudet ovat korkeat. Järvi on silloin rehevöitynyt.

Aare Mäemets on julkaisussaan *Eesti NSV järved ja nende kaitse* vuodelta 1977 kuvaillut järveä. Hänen mukaansa järven vesi on kirkasta, vedenväri keltainen ja sen näkösyvyys on 1,8 metriä. Järven pohja on pääasiassa mutainen. Järven vesi on kesäisin ja talvisin lämpötilakerrostunut. Veden happamuustaso on pH 7,6–7,8 . Kalaston valtalajeja ovat lahna, särki ja hauki. Nykyään luetteloon voidaan lisätä vielä sorva ja ankerias.

## Vesistösuhteita
Lambahanna järv kuuluu Pühäjõen valuma-alueeseen, sillä se on samalla joen läpivirtausjärvi. Voki järvestä tuleva vesi viipyy pääuomassa vain 200 metrin matkalla. Järveen tulee vettä kolmesta jyrkkärinteisestä purosta. Purot ja oja sijaitsevat laakoissa Maieorg, Tondiorg ja itäosaan laskevan ojan laaksossa. Osa järveen tulevasta vedestä tulee rannoilla ja järven pohjassa sijaitsevista lähteistä.. Laskuoja alkaa järven kaakkoispäästä ja se laskee 300 metrin jälkeen Nahajärveen. Järven virtaama on matalanveden aikana 20–62 litraa sekunnissa ja korkeanveden aikana 107–140 litraa sekunnissa. Sen keskivirtaama on 95 litraa sekunnissa .

Pühäjõgi on Võhandu jõen sivujoki. Võhandu jõgi laskee Kuumajärveen, joka on Peipsijärven keskiosan nimi. Peipsijärven alue muodostaa Narvanjoen vesistöalueen keskiosan. Peipsijärven pohjoispäästä alkava laskujoki Narvanjoki jatkaa vesireittiä pohjoiseen päin ja laskee lopuksi Suomenlahteen.

## Huomautuksia

## Lähteet
Micron Technology

**Micron Technology** on yhdysvaltalainen puolijohdevalmistaja.
Yhtiö on perustettu vuonna 1978 ja sen päämaja sijaitsee Boisessa Idahossa.
Micron valmistaa mm. DRAM-muistia ja Flash-muistia, joita markkinoidaan merkillä **Crucial**.

Yhtiöllä on  työntekijää myynnin ollessa 19,6 miljardia dollaria. Yhtiön tuotteita ovat DRAM- ja Flash-muistipiirit.

Yhtiö osti konkursiin ajautuneen Elpida Memoryn vuonna 2013.

Yhtiö osti Inotera Memories -yhtiön vuonna 2016 neljällä miljardilla dollarilla.

Maaliskuussa 2021 yhtiö ilmoitti lopettavansa 3D XPoint -tekniikan kehityksen ja siirtävänsä resursseja teollisuusstandardia Compute Express Link (CXL) -tekniikkaa käyttävien tuotteiden kehitykseen. Yhtiö aikoo myydä Utahissa sijaitsevan tehtaan, joka on ollut vajaassa käytössä sen kapasiteetista.

Syyskuussa 2022 kerrottiin 15 miljardin dollarin arvoisen puolijohdetehtaan aloittamisesta Boiseen Idahoon.

Toukokuussa 2023 Kiina varoitti ostamasta Micronin tuotteita. Tarkastuksessa katsottiin että yhtiön tuotteissa on merkittävän vakavia kriittisten järjestelmien kyberturvallisuutta vaarantavia riskejä. Micronin tuotoista noin 11 prosenttia tuli Kiinasta.

Lokakuussa 2023 Japanin talous- ja teollisuusministeriö vahvisti 192 miljardin jenin (n. 1,3 miljardin dollarin) rahoituksen Micronin Hiroshimaan sijoitettavalla muistipiiritehtaalle. Aiemmin Micron on kertonut aikovansa käyttää 3,7 miljardia dollaria tehtaaseen, joka valmistaa DRAM-piirejä EUV-litografialla.

Huhtikuussa 2024 kerrottiin, että yhtiö saa 6,1 miljardia dollaria rahoitusta Yhdysvaltain hallinnolta. Rahoituksen tavoite on lisätä puolijohdeteollisuuden tuotantoa Yhdysvalloissa.

## Kuvia

File:Two 8 GB DDR4-2133 ECC 1.2 V RDIMMs (straightened).jpg | Kiinassa koottua Micron-DRAM-muistia merkillä Crucial
File:Crucial SSD MX300 525GB-8478.jpg | Crucial-merkillä myyty SSD-levy


## Lähteet
Good Time

**Good Time** on vuonna 2017 ensi-iltansa saanut rikostrilleri, jonka on ohjannut Josh ja Benny Safdie. Sen pääosia esittää Robert Pattinson, Benny Safdie, Buddy Duress, Taliah Lennice Webster, Barkhad Abdi ja Jennifer Jason Leigh.

*Good Time* sai ensi-iltansa Cannesin elokuvajuhlilla 25. toukokuuta 2017, jossa se kilpaili Kultaisesta palmusta. Elokuva sai posittivsen vastaanoton kriitikoilta, jotka kehuivat Pattinsonin roolisuoritusta, ohjausta, tarinaa ja soundtrackiä.

## Näyttelijät

## Lähteet

## Aiheesta muualla
* 
* 
* 
*
Nonoichi

**Nonoichi** () on Japanin kaupunki Honshūn saarella Chūbun tai Hokurikun alueella Ishikawan prefektuurissa. Se sijaitsee sisämaassa prefektuurin eteläosassa Kanazawan tasangolla. Koillisessa kaupunki rajautuu Kanazawaan, lounaassa Hakusaniin. Nonoichissa on 53&nbsp;320 asukasta (kesäkuussa 2020) ja sen pinta-ala on 13,56 neliökilometriä.

Asutus Nonoichin alueella on vanhaa: sieltä on löydetty muun muassa Okyōzukan arkeologinen kohde. Keskiajalla Nonoichissa sijaitsi Togashi-klaanin residenssi, ja myöhemmin Edo-kaudella se oli yksi Hokuriku-kaidō-tiereitin postiasemista. Maaseutukaupunki Nonoichin kyläkunnasta tehtiin vuonna 1924. Sittemmin se on kasvanut voimakkaasti Kanazawan esikaupunkina ja sinne on sijoittunut elintarvike-, kone-, tekstiili- ja painoteollisuutta. Kaupunkioikeudet Nonoichille myönnettiin vuonna 2011. Aikaisemmin riisin viljely oli tärkeä elinkeino. 

Nonoichin rakennettuun kulttuuriperintöön kuuluu entinen Kita-suvun asuintalo, joka on valittu yhdeksi Japanin tärkeän kulttuuriomaisuuden kohteista. Kaupungissa toimii Ishikawan prefektuurinyliopisto ja Kanazawan teknillinen yliopisto. Nonoichia palvelevat JR Nishi-Nihonin Hokuriku-päälinja ja Hokuriku-rautateiden Ishikawa-linja.

## Kuvia

Tiedosto:Takami frontview.jpg|Takamimushi-jinja
Tiedosto:Nonoichi Town Office.jpg|Nonoichin kaupungintalo
Tiedosto:Nonoichi Kaleido exterior ac (2).jpg|Nonoichi Kaleido -kulttuurikeskus
Tiedosto:Ishikawa Prefectural University.jpg|Ishikawan prefektuurinyliopisto


## Lähteet

## Aiheesta muualla

* Kaupungin internetsivut
Juuan kunnankirjasto

**Juuan kunnankirjasto** on Juuan kirkonkylässä toimiva yleinen kirjasto. Rihveliksi nimetty kirjastorakennus on vuodelta 1993.

Juuan kunnankirjasto on mukana Vaara-kirjastojen kirjastokimpassa. Kumppanuuskirjastojen palvelut ovat myös Juuan kirjaston lainaajien käytettävissä.

Kirjaston naapurina on Poikolan koulu (yhtenäiskoulu) ja lähistöllä sijaitsee myös Juuan kunnantalo.

## Lähteet

## Aiheesta muualla
* Juuan kunta. Kirjastopalvelut (suomi.fi)
Legendren symboli

**Legendren symboli** on lukuteoriassa symboli \left(\frac{a}{p}\right), joka kertoo, onko luku a neliöjäännös modulo p. Toisin sanoen se ilmoittaa, onko olemassa sellainen kokonaisluku *b*, että 
:{b^2}\equiv{a}\mbox{ (mod }p\mbox{)}
eli *b*2:stä jää *p*:llä jaettaessa sama jakojäännös kuin *a*:stä.

Symbolin otti ensimmäisen kerran käyttöön Adrien-Marie Legendre vuonna 1798 yrittäessään todistaa neliönjäännöslausetta. 

Määritelmä: Olkoon p pariton alkuluku ja a kokonaisuluku

\left(\frac{a}{p}\right) = (a\mid p) =
\begin{cases}
 1 & \text{ jos } a \text{ on neliöjäännös modulo } p \text{ ja } a \not\equiv 0\pmod p, \\
-1 & \text{muussa tapauksessa, eli jos } a \text{ ei ole neliöjäännös modulo } p, \\
 0 & \text{jos } a \equiv 0 \pmod p 
\end{cases}

Symbolia voidaan merkitä sekä muodossa \left(\frac{a}{p}\right) että (a\mid p).

Esimerkiksi \left(\frac{1}{5}\right) = 1, koska esimerkiksi 42 = 16 on kongruentti 1:n kanssa modulo 5 eli sen jakojäännös 5:llä jaettaessa on 1. Sen sijaan \left(\frac{3}{5}\right) = -1, koska minkään kokonaisluvun neliö ei ole kongruentti 3:n kanssa modulo 5. 

Jos alkuluku *p* on valittu, Legendren symboli \left(\frac{1}{5}\right) = 1 käsitettynä *a*:n funktioksi on jaksollinen, jaksona *p*.  Arvon 0 symboli saa, kun *a* on tasan jaollinen *p*:llä. 

Eulerin kriteerin mukaan \frac{a}{p}\equiv a^{\frac{p-1}{2}} \pmod p eli \frac{a}{p} ja a^{\frac{p-1}{2}} ovat kongruentteja modulo p. 

Jacobin symboli \left(\frac{a}{n}\right) on yleistys Legendren symbolista. Se ottaa huomioon myös ne tapaukset joissa alempi luku ei ole alkuluku.

## Taulukko symbolin arvoista

Seuraava taulukko osoittaa Legendren symbolin \left(\frac{a}{p}\right) arvot kaikilla kokonaisluvuilla *a* väliltä 1 … 30 ja alkuluvuilla *p*, jotka ovat pienempiä kuin 128.

## Lähteet

## Kirjallisuutta
*
Fatima (nimi)

**Fatima** on arabiankielinen naisen etunimi. Sen voi tulkita tarkoittavan ’pikkulasta’, ’vieroitettua lasta’ tai ilmausta ’pysyä erossa kielletyistä asioista’. Fatima on leimallisesti islamilainen nimi; islamin perustajalla Muhammedilla kerrotaan olleen tämänniminen tytär, joka oli hänelle erityisen rakas.  

Varsinkin Etelä- ja Keski-Euroopassa Fatima-etunimi on levinnyt myös katolisten kristittyjen käyttöön. Tähän on vaikuttanut kertomus, jonka mukaan Neitsyt Maria olisi ilmestynyt kolmelle lapselle portugalilaisessa Fátiman kylässä vuonna 1917.

Fatimalla on nimipäivä Ruotsissa (28. elokuuta) ja Norjassa (18. helmikuuta).

## Nimen kirjoitusasut
Nimiasu *Fatima* on arabian kirjakielen mukainen. Puhuttuun arabiaan pohjautuvia saman nimen muotoja ovat **Fatema** ja **Fatma**. Toisinaan käytetty kirjoitusasu **Fatimah** perustuu arabiankielisen nimen englannin kielen mukaiseen translitteraatioon, joka poikkeaa suomalaisesta siirtokirjoitusstandardista.

## Nimi Suomessa
Fatima on yksi Suomen yleisimmistä musliminimistä. Digi- ja väestötietoviraston mukaan se on vuoteen 2020 mennessä ollut virallisena etunimenä 810 henkilöllä. Fatma-nimisiä naisia on tilastoitu alle 248, Fatema-nimisiä alle 112 ja Fatimah-nimisiä alle 95. 

Fatimalla ei ole suomalaista, suomenruotsalaista eikä ortodoksista nimipäivää. 

## Tunnettuja Fatimoja
*Fatima Zahra (n. 605–632), islamin perustajan Muhammedin nuorin tytär
*Fatima al-Fihri (k. 880), ”maailman vanhimman yliopiston” perustajaksi väitetty marokkolainen
*Fatima Ali (1988–2019), pakistanilais-yhdysvaltalainen kokki ja televisioesiintyjä
*Fatima Suleiman Dahman (s. 1992), jemeniläinen pikajuoksija
*Fatima Meer (1928–2010), eteläafrikkalainen kirjailija, tutkija ja poliittinen aktivisti
*Fatima Mernissi (1940–2015), marokkolainen kirjailija, sosiologi ja feministi
*Fatima Mohammadi (s. 1986), afganistanilainen pikajuoksija
*Fatima Moreira de Melo (s. 1978), alankomaalainen maahockeypelaaja ja olympiavoittaja
*Fatima Sana Shaikh (s. 1992), intialainen näyttelijä
*Fatima Siad (s. 1986), somalialais-yhdysvaltalainen malli
*Fatima Whitbread (s. 1961), brittiläinen keihäänheittäjä ja olympiamitalisti
*Fatima Yusuf (s. 1971), nigerialainen pikajuoksija ja olympiamitalisti

## Tunnettuja Fatmoja
*Fatma Sultan (n. 1606–1670), prinsessa, Osmanien valtakunnan sulttaanin Ahmed I:n tytär 
*Fatma Ceren Necipoğlu (1972–2009), turkkilainen harpisti

## Lähteet

## Aiheesta muualla

* Etunimien taivutus: Fatima (Kotimaisten kielten keskuksen verkkojulkaisu)
Daniel Lewis Lee

**Daniel Lewis Lee** (31. tammikuuta 1973 – 14. heinäkuuta 2020) oli yhdysvaltalainen rikollinen ja valkoisen ylivallan kannattaja, joka syyllistyi William Frederick Muellerin, Nancy Ann Muellerin, sekä heidän tyttärensä Sarah Elizabeth Powellin murhiin. Lee ja hänen rikoskumppaninsa Chevie Kehoe murhasivat perheen heidän kodissaan Arkansas'ssa 11. tammikuuta 1996.

Liittovaltion viranomaiset pidättivät Leen ja Kehoen 17. kesäkuuta 1997 Utahin Cedar Cityssä. Kehoe tuomittiin elinkautiseen vankeusrangaistukseen ja Lee kuolemaan. Lee teloitettiin myrkkyruiskeella 14. heinäkuuta 2020 Terre Hauten vankilassa. Hänestä tuli ensimmäinen Yhdysvaltain liittovaltion hallinnon teloittama vanki 17 vuoteen.

## Lähteet
Yukon (Oklahoma)

**Yukon** on kaupunki Canadianin piirikunnassa Oklahoman osavaltiossa Yhdysvalloissa. Sen väkiluku oli vuoden  väestönlaskennassa 22&nbsp;709. Kaupunki sijaitsee Oklahoma Cityn metropolialueella. Shelli Selby toimii Yukonin pormestarina. 

## Kuvia kaupungista

Tiedosto:Old Yukon Public Library, Yukon, OK.jpg|Kaupunginkirjasto.
Tiedosto:INTEGRIS Canadian Valley Hospital - Yukon OK.jpg|Canadian Valleyn sairaala.
Tiedosto:Garth Brooks Watertower, Yukon Oklahoma USA - panoramio.jpg|Vesitorni Yukonissa.


## Lähteet

## Aiheesta muualla
Jacobin symboli

Lukuteoriassa **Jacobin symboli** \left(\frac{a}{n}\right)on Legendren symbolista johdettu yleistys. Toisin kuin Legendren symboli, Jacobin symboli ottaa huomioon tapaukset joissa n ei ole alkuluku. Symbolin esitteli Carl Jacobi vuonna 1846 yksinkertaistamaan laskutoimituksia. 

Jacobin symboli määritellään Legendren symbolin avulla seuraavasti: jokaiselle kokonaisluvulle a ja parittomalle positiiviselle kokonaisluvulle n

\left(\frac{a}{n}\right) = \left(\frac{a}{p_1}\right)^{\alpha_1}\left(\frac{a}{p_2}\right)^{\alpha_2}\cdots \left(\frac{a}{p_k}\right)^{\alpha_k},


missä  n=p_1^{\alpha_1}p_2^{\alpha_2}\cdots p_k^{\alpha_k}
 on luvun n alkukehitelmä ja \left(\frac{a}{p_1}\right) on Legendren symboli.

## Lähteet
*
*
Veikko Tuominen

**Veikko Tuominen** -nimisiä henkilöitä ovat olleet:

* Veikko Tuominen, suomalainen pesäpalloilija
* Veikko Tuominen (1915–1941), suomalainen kestävyysjuoksija
Branten

**Branten** on kylä Kemiönsaaren kunnassa. Kylä sijaitsee saaren itälaidalla.

Branten on tyypillinen rivikylä, jonka rakennuskanta pääosin myötäilee kylän läpi merenrannalla kulkevaa tietä. Kylän rakennuskanta on pääosin kesäasutusta. Brantenin kolmionmuotoinen kyläalue jää Vestlaxin ja Pedersån kylien väliin entisen Kemiön kunnan kaakkoisosassa. Kylän maisemaa hallitsevat jyrkkärinteiset mäet Brantbergen ja Högberget, jotka reunustavat kylän läpi kulkevaa tietä. Kylän edustalla ovat saaret Svedjeholmen ja Gåsgrundet.

Branten on ollut yhden talon muodostama kylä eli yksinäistila. Vuoden 1801 tiluskartassa mainitaan Bratenin olevan kruunun uudistila. Talon pellot ovat sijainneet Högbergetin ja Brantbergenin välisessä laaksossa. 1900-luvun alkuvuosikymmenillä Branteniin syntyi runsaasti uutta asutusta, josta osa on muuttunut sittemmin kesäasutukseksi. Lisäksi kylän rannat on laajalti otettu kesämökkikäyttöön.

## Lähteet
Päätoimittajien yhdistys

**Päätoimittajien yhdistys r.y.** (PTY) on päätoimittajien ja vastaavassa tehtävissä toimivien journalistien yhdistys. PTY on perustettu vuonna 1972 ja sillä on 230 jäsentä. PTY puolustaa sananvapautta, laadukasta journalismia ja vastuullisen median asemaa. Yhdistyksen puheenjohtajana on maaliskuussa 2023 lähtien toiminut Jouni Kemppainen.

PTY jakaa Suuren journalistipalkinnon, joka on Suomen merkittävin journalismille vuosittain annettava tunnustus.

## Lähteet
Tšekinkielinen Wikipedia

**Tšekinkielinen Wikipedia** on Wikipedian tšekinkielinen versio. Se on perustettu 3. toukokuuta 2002. Tšekinkielisessä Wikipediassa on noin 459&nbsp;000 (17.7.2020) artikkelia ja se on artikkelimäärältään 27. suurin (17.7.2020).

Tšekinkielistä Wikipediaa muokkasi vuonna 2019 päivittäin keskimäärin 261 rekisteröitynyttä ja 165 rekisteröitymätöntä käyttäjää. Vuonna 2019 tšekinkieliseen Wikipediaan luotiin noin 23&nbsp;000 uutta artikkelia.

## Lähteet

## Aiheesta muualla

* Tšekinkielinen Wikipedia
Sonkajärven kirjasto

**Sonkajärven kirjasto** on Sonkajärvellä Pohjois-Savossa toimiva kunnallinen kirjasto. Se palvelee asiakkaitaan erityisesti pääkirjaston ja sivukirjaston (Sukevan lähikirjasto) toimintojen ja Rutakko-kirjastoverkon verkkokirjaston välityksellä. 

Sonkajärven pääkirjaston rakennus (1993) on arkkitehti Saara Juolan suunnittelema.  

## Lähteet
Marian Orzechowski

**Marian Orzechowski** (24. lokakuuta 1931 Radom – 29. kesäkuuta 2020) oli puolalainen poliitikko ja historioitsija. Hän oli Puolan kansantasavallan ulkoministeri marraskuusta 1985 kesäkuuhun 1988. 

Orzechowski valmistui Leningradin valtionyliopistosta historiaa opiskeltuaan vuonna 1955. Hän sai tohtorinarvon vuonna 1961, suoritti habilitaation vuonna 1964 ja pääsi professorin asemaan vuonna 1977. Vuodesta 1955 Orzechowski työskenteli tutkijana ja luennoitsijana Wrocławin yliopistossa, vuosina 1972–1975 sen rehtorina. Hän teki monia julkaisuja modernin Puolan ja poliittisen ajattelun historiasta. Hän sai kunniatohtorin arvon Leningradin valtionyliopistosta.

Orzechowski oli Puolan yhdistyneen työväenpuolueen parlamenttiryhmän johdossa osallistuessaan Puolan pyöreän pöydän neuvotteluihin vuonna 1989.

## Lähteet
Agano

**Agano** () on Japanin kaupunki Honshūn saarella Chūbun tai Hokurikun alueella Niigatan prefektuurissa. Se sijaitsee sisämaassa prefektuurin pohjoisosassa Niigatan tasangolla. Aganojoki virtaa kaupungin etelä- ja länsirajalla. Idässä sen alue nousee Gozuvuorille noin 1&nbsp;000 metrin korkeudelle merenpinnasta. Aganossa on 41&nbsp;589 asukasta (heinäkuussa 2020), ja sen pinta-ala on 192,74 neliökilometriä.

Agano on kaupunkina suhteellisen nuori: se perustettiin vuonna 2004 liittämällä yhteen Suibaran ja Yasudan maaseutukaupungit sekä Kyōgasen ja Sasakamin kyläkunnat. Nimensä kaupunki otti Aganojoelta. Merkittävimmät keskukset ovat Yasuda ja Suibara, joka toimi vuodesta 1746 lähtien paikallisena hallintokeskuksena (*[[Suibara daikansho]]*), Meiji-kauden alussa myös lyhyen aikaa prefektuurin pääkaupunkina. Agano on riisinviljelyaluetta, mutta siellä tuotetaan myös maitoa ja koristekukkia. Lisäksi kaupunkiin on sijoittunut elintarvike-, tietotekniikka-, keramiikka- ja huonekaluteollisuutta.

Aganon nähtävyyksiin kuuluu muun muassa Hyōjärvi, joka tunnetaan tuhansien joutsenten levähdyspaikkana. Gozuvuoren juurella toimii kolme kuumaa lähdettä: Deyu-onsen, Imaita-onsen ja Murasugi-onsen. 
Aganoa palvelee JR Higashi-Nihonin Uetsu-päälinja.

## Väestönkehitys
Aganon väkiluku on ollut laskussa ainakin vuodesta 1995 lähtien.

## Kuvia

Tiedosto:Niigata r271 r303 Suibara Chuo April2020.jpg|Suibaran keskustaa
Tiedosto:Suibara Sato Residence Storehouse 001 May2020.jpg|Satō-suvun vanha asuintalo
Tiedosto:Suibara Daikansho 003 May2020.jpg|Suibara daikansho
Tiedosto:サントピアワールド - panoramio - sorarin.jpg|Suntopia World


## Lähteet

## Aiheesta muualla

* Kaupungin internetsivut
Myzia

**Myzia** on leppäpirkkojen (Coccinellidae) heimoon kuuluva kovakuoriaissuku. Sukuun kuuluu maailmanlaajuisesti neljä lajia. Lajimäärä vaihtelee eri lähteissä. Suomessa on tavattu yleisenä ja vakiintuneena yksi *Myzia*-suvun laji, soikopisarpirkko. Suvun lajeja esiintyy lähinnä Pohjois-Amerikassa ja Euroopassa.

## Sukuun kuuluvia lajeja
**[[Myzia interrupta]]*
*Soikopisarpirkko (*Myzia oblongoguttata*)
**[[Myzia pullata]]*
**[[Myzia subvittata]]*

## Lähteet

## Aiheesta muualla
*ITIS: Myzia 
*University of Michigan, Animal Diversity Web (ADW): Myzia 
*Bug Guide: Genus Myzia 
*Pherobase: Semiochemicals of Genus Myzia
Sonkajärven kotiseutumuseo

**Sonkajärven kotiseutumuseo** tai **Sonkajärven kotiseututalo** on Sonkajärvellä Pohjois-Savossa sijaitseva paikallismuseo. Sen omistaa Sonkajärven kunta.

Samalla tontilla kotiseututalon kanssa sijaitsee professori Osmo Hännisen kokoelman pohjalta alkunsa saanut Kansainvälinen pullomuseo.

## Lähteet
Hövelö

**Hövelö** on Suomen kansallisrunoilija Eino Leinon synnyinkoti. Myös Elias Lönnrot asui Hövelön torpassa vuosina 1834–1835 kootessaan Vanhaa Kalevalaa. Rakennus sijaitsee Kajaanin Paltaniemellä. Nimensä talo on saanut paikastaan Hövelönlahden rannalla, Paltajärven suulla.

Hövelö oli rakennettu torpaksi 1800-luvun alkupuolella. Eino Leinon perhe muutti torppaan vuonna 1859, jonka jälkeen perheen isä alkoi rakentaa torpasta kasvavalle perheelle taloa. Torppaosuuteen jäi keittiö, ruokahuone ja perheen äidin huone. Taloa kunnostettiin vielä 1870-luvulla.

Perheen seitsemälle veljekselle rakennettiin pihapiiriin niin sanottu poikien talo, joka on vieläkin Hövelön pihapiirissä. Uimalaituri ja -koppi rakennettiin Eino Leinon syntymän aikoihin 1870-luvun lopulla. Lisäksi rantaan rakennettiin kaksiosainen navetta ja sen viereen laivalaituri. Perheen isän kuoleman aikoihin pihapiiriin rakennettiin uudelleen väentupa, joka on vieläkin paikallaan.

## Katso myös
* Eino Leino -talo

## Lähteet
Leppävirran kirjasto

**Leppävirran kirjasto** on Leppävirran kirkonkylällä Pohjois-Savossa toimiva kunnankirjasto.  Kirkonkylän kirjaston ohella kirjastopalveluja tarjotaan kirjastoauton ja verkkokirjaston kautta.

Keltatiilisen kirjastorakennuksen suunnitteli arkkitehti Touko Saari, ja se valmistui 1980. Rakennus peruskorjattiin vuosina 
2013–2014. 

## Lähteet

## Aiheesta muualla
* Savon kirjastot esittelyssä: Leppävirran kirjasto (savonake.fi)
*Leppävirran kirjasto (suomi.fi)
* Odotettu hetki käsillä Leppävirralla: remontoitu kirjasto aukeaa viikon päästä (17.3.2014) (yle.fi)
* Leppävirran uusi kirjastoauto tuo kuntalaisille muitakin palveluja (28.11.2008) (yle.fi)
Adalet Ağaoğlu

**Adalet Ağaoğlu** (23. lokakuuta 1929 Nallıhan – 14. heinäkuuta 2020) oli turkkilainen kirjailija ja ihmisoikeusaktivisti.

## Elämä ja ura
Ağaoğlu kasvoi nelilapsisen perheen toisena lapsena ja ainoana tyttärenä. Hänen isänsä oli vaatekauppias Hafiz Mustafa Sümer. Hänen veljiään olivat näytelmäkirjailija Cazip Sümer, näyttelijä Güner Sümer ja liikemies Ayhan Sümer. Ağaoğlu muutti perheineen Ankaraan vuonna 1938 ja aloitti uransa 1940-luvun loppupuolella kirjoittamalla lehtiin näytelmäarvioita sekä runoja. Hän opiskeli ranskan kieltä ja ranskankielistä kirjallisuutta Ankaran yliopistossa, josta valmistui vuonna 1950. Vuosina 1951–1970 hän työskenteli Turkin radio- ja televisioyhtiössä (TRT) Ankarassa. Ağaoğlu matkusti vuonna 1953 Pariisiin, jossa perehtyi teatteritaiteeseen. Ankarassa hän oli mukana perustamassa kaupungin ensimmäistä yksityistä teatteria. 

Keskityttyään varhaisella urallaan näytelmäkirjallisuuteen Ağaoğlu luopui sen laatimisesta 1970-luvun alussa. Vuonna 1973 hän julkaisi ensimmäisen romaaninsa (*Ölmeye yatmak*), jonka pohjalta muodostui trilogia kahden jatko-osan myötä (1979, 1989). Kirjailijan toinen romaani oli *Fikrimin İnce Gülü* (1976), joka vedettiin neljännen painoksen jälkeen myynnistä, kun kirjasta nostettiin syyte asevoimien halventamisesta. Ağaoğlu vapautettiin syytteistä kaksivuotisen oikeudenkäynnin jälkeen. *Fikrimin İnce Gülü* muodosti myös pohjan jatko-osaan (*Bir Düğün Gecesi*). Kirjailijan muuhun tuotantoon kuuluu novelleja. Vuonna 1991 Ağaoğlu palasi näytelmäkirjallisuuden pariin teoksella *Çok Uzak Fazla Yakı*.

Ağaoğlu oli vuodesta 1954 naimisissa insinööri Halim Ağaoğlun kanssa ja asui Istanbulissa vuodesta 1983.

Vuonna 1986 Ağaoğlu oli perustamassa İnsan Hakları Derneği -ihmisoikeusjärjestöä, josta hän kuitenkin erosi heinäkuussa 2005 koettuaan sen liian yksipuolisesti PKK-myönteiseksi. Vuonna 2010 hän lahjoitti henkilökohtaisen arkistonsa Boğaziçi-yliopistolle. Ağaoğlu syventyi sosiaalisiin ongelmiin ja niiden yksilöllisiin vaikutuksiin myös kirjoituksissaan. Vuonna 2012 *[[Hürriyet]]in* haastattelussa hän kommentoi kurdien tilannetta, jonka parantamiseen näki keinona olevan etnisyyteen kantaa ottavan perustuslain hylkäämisen. Hän myös nimesi Turkin pääasialliseksi ongelmaksi jatkuvan pyrkimyksen yksinvaltaisuuteen, jota edusti myös Mustafa Kemal Atatürk. Sekulaarina valtiona Ağaoğlu ei Turkkia ollut kertomansa mukaan koskaan pitänyt, mitä hän perusteli sillä, että Diyanet-uskontoviraston palkat maksoi valtio.

Ağaoğlu sai uransa aikana monia palkintoja kuten Kulttuurin ja taiteiden presidentillisen suurpalkinnon vuonna 1995. Hän sai kunniatohtorin arvot Eskişehirin Anadolu-yliopistosta, Boğaziçi-yliopistosta ja Ohion osavaltionyliopistosta.

Vuonna 1996 Ağaoğlu loukkaantui vakavasti auto-onnettomuudessa, jonka seurauksena sai aivoverenvuodon. Hän jäi leskeksi vuonna 2018 ja kuoli heinäkuussa 2020 monielinvaurioon oltuaan kolmen päivän ajan tehohoidossa.

## Lähteet
Haukivuoren kirjasto

**Haukivuoren kirjasto** on Mikkelin Haukivuoren pitäjän keskustassa (Asemankylä) toimiva yleinen kirjasto. Se on vuodesta 2005 lähtien ollut osa Mikkelin seutukirjastoa. Mikkelin seutukirjaston osana se on myös osa Lumme-kirjastoja. Tämän kirjastokimpan aineistot ovat kirjastokimppaan osallistuvien kuntien asukkaiden lainattavissa.

Haukivuoren ensimmäinen kirjasto perustettiin vuonna 1852. Nykyinen Haukivuoren kirjaston ja asioimispisteen yhteinen rakennus on vuodelta 1987.
 
## Lähteet

## Aiheesta muualla
* Asiointipiste ja kirjasto (haukivuori.fi)
* Mikkelin seutukirjasto - Aukioloajat ja yhteystiedot (mikkeli.fi)
Rekola (Kuusankoski)

**Rekola** on asuinalue ja pienalue Kouvolan Kuusankoskella, Mäkikylän tilastoalueella Kuusankosken kaupunginosassa. Se sijaitsee entisen Kuusankosken kaupungin keskustaajama-alueen länsiosassa, 2 kilometrin päässä Kuusaan keskustasta. Rekola rajautuu etelässä Paloharjuun, idässä Helsingintiehen, pohjoisessa Välimäkeen sekä Nauhan kuntoradan itäpäähän ja lännessä Mäkikylän ja Pilkanmaan väliseen voimalinjaan. Rekolassa on sijainnut ala-aste, joka lakkautettiin vuonna 2012 ja purettiin vuonna 2018. Rekolan asutus koostuu pääosin pientaloista, mutta myös muutamasta kerrostalosta. Myös Kouvolassa sijaitsee Rekola-niminen asuinalue.

## Lähteet
Rekola (Kouvola)

**Rekola** on asuinalue ja pienalue Kouvolassa, Kankaron kaupunginosassa sekä tilastoalueella. Se sijaitsee Kouvolan keskustaajaman lounaisosassa, Eskolanmäen länsipuolella lähellä Kymijokea. Rekola rajautuu etelässä Alakylän peltoalueeseen, idässä Kymenlaaksontiehen, pohjoisessa Töröstinmäkeen sekä Kestikujaan ja lännessä Vatajanpuiston asuinalueeseen. Rekolassa sijaitsee muun muassa Attendon Kankaron hoivakoti, Jehovan todistajien valtakunnansali, Kouvolankylän VPK-talo ja pienehkö Alakyläntien teollisuusalue. Rekolan asutus koostuu pääosin pientaloista ja rivitaloista. Myös Kuusankoskella sijaitsee Rekola -niminen asuinalue.